
Sülysáp Nagyközség Önkormányzata

Polgármesterétől

2241 Sülysáp, Szent István tér 1.

Telefon, fax: (06-29) 435-001, (06-29) 435-003

NYILVÁNOS
Szám: 4869-3/2011
Előterjesztést készítette: Tóth Krisztina jegyző és Kántor Erzsébet testületi üi.

Előterjesztés elkészítésének időpontja: 2011. augusztus 11.
Előterjesztést véleményezi: -

Döntés módja: nyílt szavazás, egyszerű szótöbbség 
Mellékletek: Tájékoztató (előterjesztéshez csatolva)
E L Ő T E R J E S Z T É S

Sülysáp Nagyközség Önkormányzata Képviselő-testületének
2011. augusztus 18-án tartandó munkaterv szerinti ülésére

1. napirendhez

Tárgy: Tájékoztató a lejárt határidejű határozatokról és az előző ülés óta történt fontosabb eseményekről
Tisztelt Képviselő-testület!
Az Önkormányzat Szervezeti és Működési Szabályzatáról szóló 14/2009. (XII. 22.) rendelet 19. § (5) és 25. § (5)-(6) bekezdése a melléklet szerint tájékoztatást adok a lejárt határidejű határozatokról és az előző ülés óta történt fontosabb eseményekről.

Kérem a tisztelt Képviselő-testületet, hogy a tájékoztatót megtárgyalni és az erről szóló határozatot az alábbiak szerint elfogadni szíveskedjen.
…/2011. (VIII. 18.) ÖKT határozati javaslat

Sülysáp Nagyközség Önkormányzatának Képviselő-testülete 
1./ a lejárt határidejű képviselő-testületi határozatokról és az előző képviselő-testületi ülés óta történt fontosabb eseményekről szóló, az SZMSZ 19. § (5) és 25. § (5)-(6) bekezdése szerint előterjesztett polgármesteri tájékoztatót elfogadja, egyúttal
2./ a 86/2011. (V. 12.) ÖKT határozatának végrehajtási határidejét 2011. szeptember 30-ra módosítja.
Határidő: azonnal

Felelős: polgármester

Sülysáp, 2011. augusztus 11.


Horinka László s.k.


polgármester
Láttam!

Sülysáp, 2011. augusztus 11.

Tóth Krisztina s.k.
jegyző
TÁJÉKOZTATÓ 

a lejárt határidejű határozatokról és 

az előző testületi ülés óta történt fontosabb eseményekről
I. Tájékoztató a lejárt idejű határozatokról

A Képviselő-testület 2011. június 9-ei ülése óta 6 képviselő-testületi döntés végrehajtási határideje járt le, ebből 1 az augusztusi ülésen kerül végrehajtásra, 1 végrehajtásával kapcsolatosan pedig a határidő meghosszabbítását javasoljuk, az alábbi részletezésben:

	Határozat száma
	Határozat kelte
	Döntés
	Határidő
	Állapot

	10/2011
	2011-01-20
	Bölcsőde fűtési rendszerének hosszútávú üzemeltetéséről döntés, az üzemeltetési tapasztalatok alapján
	Augusztusi testületi ülés
	Előterjesztve

	86/2011
	2011-05-12
	A Polgármesteri Hivatal és a Szent István tér közötti parkrész közforgalom előtti megnyitása
	2011-07-31
	Határidő hosszabbítás szükséges

	89/2011
	2011-05-23
	Árajánlat kérése a Cearinfo Kft. által készített feladatátadó rendszer bővítésére
	2011-06-30
	Végrehajtva

	94/2011
	2011-05-23
	A Sülysáp 033/220 hrsz.-ú önkormányzati ingatlan értékesítése
	2011-06-30
	Végrehajtva

	105/2011
	2011-06-09
	A Gólyahír Bölcsőde létszámbővítése
	2011-07-01
	végrehajtva

	117/2011
	2011-06-09
	Strandröplabda pálya kialakítása
	2011-06-30
	végrehajtva


A 86/2011. (V. 12.) ÖKT határozatában a Képviselő-testület döntött arról, hogy a Polgármesteri Hivatal melletti területrész közparkként kerüljön megnyitásra a lakosság számára. A határozat végrehajtási határideje 2011. július 31-e volt, azonban időközben sikerült pályázatot benyújtanunk a terület parkká alakítására, így javasoljuk a végrehajtás elhalasztását. 

A szóban forgó pályázat első fordulójában szeptember 5-ig születik döntés, a végleges döntés azonban sajnos csak 2012 kora tavaszán várható, így egyelőre javasoljuk a határozatban foglalt határidő 2011. szeptember 30-ra történő módosítását.
II. Tájékoztató az előző ülés óta történt fontosabb eseményekről
A 2011. június 9-ei képviselő-testületi ülés óta a következő fontosabb események történtek:

· Június vége idén is az intézményeinkben zajló évzárók és ballagások jegyében telt el, melyek jó részén részt vettem.

· Ezzel párhuzamosan zajlottak a csatornaprojekttel kapcsolatos lakossági fórumok. Én személy szerint a sülysápi rendszerhez kapcsolódó települések meglátogatását vállaltam. Elmondható, hogy bár még mindig sok a bizonytalanság az emberekben, a pályázat sikerének híre jelentős mértékben javította a lakosság projekttel kapcsolatos attitűdjét.

· Június 17-én a pénzügyi irodavezető asszony kíséretében tárgyalásokat folytattam a Földtransz Kft.-vel.

· Június 22-én hosszas tárgyalások után sikeresen aláírásra került az ingatlanértékesítési szerződés az Alunorm Kft.-vel, így hamarosan megindulhat az új üzem építése.

· Június 24-én jegyző asszonnyal aláírtuk a P+R parkolókkal kapcsolatos konzorciumi szerződés módosítását, amire azért volt szükség, mivel a konzorciumban résztvevő, sőt ott irányító szerepet betöltő BKSZ-t a projekt lezárása előtt felszámolták.

· Június 29-én Pest Megye Területrendezési Tervének módosításával kapcsolatos egyeztetésre került sor.

· Július 6-án közbeszerzési bizottsági ülésen vettem részt Nagykátán.

· Július 8-án a kötvényeink okiratcseréje ügyében jártunk jegyző asszonnyal a KELER Zrt.-nél, amire azért volt szükség, mivel ettől az évtől megkezdődött a „tőketörlesztés”, és új kötvényokiratban kellett rögzíteni az ezzel kapcsolatos nyilvántartás módszerét.

· Július 11-én több adásvételi és egyéb szerződést aláírtunk a Képviselő-testület korábbi döntései alapján.

· Július 15-én jegyző asszonnyal és Katus Norbert képviselő úrral köszöntöttük a 90. születésnapját ünneplő Kapás Józsi bácsit, akinek az Önkormányzat képviseletében átnyújtott ajándékok mellett a miniszterelnök úr írásbeli köszöntőjét tartalmazó oklevelet is átadhattuk.

· Július 19-én tárgyalást folytattunk a Chèque Déjeuner Csoport területi képviselőjével a szociális juttatások körében alkalmazható utalványokról. A beszélgetést követően házon belül arra az álláspontra jutottunk, hogy Önkormányzatunk jelenlegi szociális ellátási rendszerében csak igen kis mértékben tudnánk alkalmazni ezt a juttatási formát.

· Július 20-án jegyző asszonnyal ellátogattunk Ceglédre, az illetékes Tanulási Képességet Vizsgáló Bizottság vezetőjéhez. A hosszúra nyúlt megbeszélés kapcsolatépítésre jó volt, azonban különösebb eredményre nem vezetett, mivel a Bizottság munkakörülményei oly mértékben rosszak, hogy speciális figyelmet nem várhatunk el. Arra jutottunk, hogy nekünk, illetve az intézményeinknek kell odafigyelve és következetes módon kezelni a Bizottságra tartozó helyi ügyeket.

· Július második felében megkaptuk az üzemeltetési engedélyt a szennyvíz-leürítőre, amivel van még némi papírmunka, de úgy tűnik 2015 végéig biztosítottá vált a település szabályos szennyvízelhelyezése.

· Július végén ismét tárgyalásokat folytattam a gyermekorvosainkkal, ám sajnálatos módon továbbra sem számolhatok be a viták lezárultáról.

· Július 26-án a Clearinfo Kft. járt nálunk a továbbfejlesztett munkalap-nyilvántartó rendszer működésének bemutatása végett.

· Augusztus első hetében alpolgármester úrral, családjainkkal és egy kisebb baráti társasággal Erdélyben jártunk, ahol többek között részt vettünk a testvér-települési lehetőségként felmerült Városfalu település kétnapos falunapi ünnepségén is.
· Augusztus elején mindkét a kötvényeinket birtokló bank, a K&H és a Volksbank is jelezte, hogy a svájci frank megugrott árfolyamszintje miatt élni kíván a forintkonverzió szerződés adta lehetőségével. Ez ügyben augusztus 16-án ülünk tárgyalóasztalhoz.

